*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 11ης Απριλίου 1989

με την οποία επιτρέπεται στο Ηνωμένο Βασίλειο να εφαρμόσει ένα μέτρο παρέκκλισης από το άρθρο 21 παράγραφος 1 στοιχείο α) της έκτης οδηγίας 77/388/ΕΟΚ περί εναρμονίσεως των νομοθεσιών των κρατών μελών των σχετικών με τους φόρους κύκλου εργασιών

(89/533/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

την έκτη οδηγία 77/388/ΕΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των κρατών μελών των σχετικών με τους φόρους κύκλων εργασιών - Κοινό σύστημα φόρου προστιθέμενης αξίας: ομοιόμορφη φορολογική βάση (1), όπως τροποποιήθηκε τελευταία από την πράξη προσχώρησης της Ισπανίας και της Πορτογαλίας, και ιδίως το άρθρο 27,

την πρόταση της Επιτροπής,

Εκτιμώντας:

ότι, σύμφωνα με το άρθρο 27 παράγραφος 1 της έκτης οδηγίας, το Συμβούλιο μπορεί, αποφασίζοντας με ομοφωνία επί προτάσεως της Επιτροπής, να επιτρέπει σε κάθε κράτος μέλος τη λήψη ειδικών μέτρων παρέκκλισης από τις διατάξεις της εν λόγω οδηγίας, με σκοπό την απλούστευση της είσπραξης του φόρου ή την αποφυγή ορισμένων περιπτώσεων φοροδιαφυγής ή φοροαποφυγής·

ότι στο Ηνωμένο Βασίλειο επιτράπηκε, με απόφαση του Συμβουλίου που θεωρείται ότι έχει ληφθεί στις 14 Απριλίου 1987, σύμφωνα με τη διαδικασία που προβλέπει το άρθρο 27 παράγραφος 4 της έκτης οδηγίας, να εφαρμόσει, για μια περίοδο δύο ετών, από την 1η Απριλίου 1987, ένα μέτρο παρέκκλισης για την καταπολέμηση της φοροαποφυγής·

ότι στόχος του εν λόγω μέτρου παρέκκλισης είναι να αποφευχθεί ορισμένες ομάδες επιχειρήσεων που θεωρούνται ως ένα υποκείμενο στο φόρο κατά την έννοια του άρθρου 4 παράγραφος 4 της έκτης οδηγίας και οι οποίες δεν έχουν δικαίωμα σε πλήρη έκπτωση του φόρου, να τυγχάνουν πλήρους εκπτώσεως του φόρου που επιβάλλεται κατά τη μεταβίβαση ορισμένων στοιχείων ενεργητικού·

ότι, για να αποφευχθεί αυτό το είδος φοροαποφυγής, το Ηνωμένο Βασίλειο εφαρμόζει μια νομοθετική διάταξη που ορίζει ότι η εταιρεία που επωφελείται από τη μεταβίβαση των εν λόγω στοιχείων ενεργητικού καθίσταται υπόχρεος του φόρου·

ότι η εν λόγω διάταξη αποτελεί παρέκκλιση από το άρθρο 21 παράγραφος 1 στοιχείο α) της έκτης οδηγίας, σύμφωνα με την οποία, στο εσωτερικό καθεστώς, υπόχρεος του φόρου είναι ο υποκείμενος στο φόρο ο οποίος πραγματοποιεί τη φορολογητέα πράξη ·

ότι το Ηνωμένο Βασίλειο, με επιστολή που παρέλαβε η Επιτροπή στις 9 Ιανουαρίου 1989, ζήτησε την άδεια να παρατείνει το εν λόγω μέτρο παρέκκλισης κατά ένα έτος εν αναμονή της έγκρισης άλλων διατάξεων που θα βασίζονται στο άρθρο 20 της έκτης οδηγίας ·

ότι τα άλλα κράτη μέλη ενημερώθηκαν στις 9 Φεβρουαρίου 1989 για το αίτημα του Ηνωμένου Βασιλείου· ότι η απόφαση του Συμβουλίου θεωρείται ότι έχει ληφθεί, εάν, εντός διμήνου από την ενημέρωση αυτή, ούτε η Επιτροπή ούτε κάποιο κράτος μέλος ζητήσει να επιληφθεί της υποθέσεως το Συμβούλιο· ότι τούτο δεν ζητήθηκε· ότι, ως εκ τούτου, η απόφαση του Συμβουλίου θεωρείται ότι έχει ληφθεί στις 11 Απριλίου 1989·

ότι το εν λόγω μέτρο παρέκκλισης έχει θετική επίπτωση στους ίδιους πόρους των Ευρωπαϊκών Κοινοτήτων που προέρχονται από το ΦΠΑ,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Κατά παρέκκλιση από το άρθρο 21 παράγραφος 1 στοιχείο α) της έκτης οδηγίας 77/388/ΕΟΚ, επιτρέπεται στο Ηνωμένο Βασίλειο να εφαρμόζει, μέχρι τις 31 Μαρτίου 1990, στην περίπτωση πλήρους ή μερικής μεταβίβασης στοιχείων ενεργητικού η οποία πραγματοποιείται σε εταιρεία που είναι μέλος μιας ομάδας επιχειρήσεων οι οποίες θεωρούνται ως ένα μόνο υποκείμενο στο φόρο κατά την έννοια του άρθρου 4 παράγραφος 4 της ίδιας οδηγίας και η οποία δεν έχει δικαίωμα σε πλήρη έκπτωση φόρου, μια διάταξη που ορίζει ότι η εταιρεία που επωφελείται από τη μεταβίβαση των στοιχείων ενεργητικού είναι υπόχρεος του φόρου.

Άρθρο 2

Η παρούσα απόφαση απευθύνεται στο Ηνωμένο Βασίλειο.

Λουξεμβούργο, 11 Απριλίου 1989.

Για το Συμβούλιο

Ο Πρόεδρος

C. SOLCHAGA CATALAN

(1) ΕΕ αριθ. L 145 της 13. 6. 1977, σ. 1.